聚星堂
作者：牟巘
朝代：宋

paragraphs: 建武重名節，狂奴態猶故。
客星復何事，一夕感乾度。
風聲激末造，駢首死黨錮。
而五百里內，乃有賢人聚。
行行望德星，高陽里中去。
德隆則星晷，時網不足與。
元氣之所全，政在簪盍處。
乃知忠賢類，天每下其顧。
二老甘隠淪，四海起尊慕。
有如子孫行，已是廊廟具。
深期任世道，相期扶國步。
皇路方險巖，傾輈當急赴。
赤手徒捧塊，詎障奔流怒。
濡迹本捄時，其忍諉諸數。
事蓋有至難，竟乖天所付。
汝南榜堂皇，考亭繪縑素。
室有聚星事，四遠競傳布。
老眼苦昏暗，見畫如隔霧。
卷還坐太息，冰炭擾百慮。